Gorilla vat net brekie van twee vroue in sy hok | Netwerk24
Gorilla vat net brekie van twee vroue in sy hok
Deur Blou Willem 05 Augustus 2019 00:00
Die geskiedenis het nou maar eenmaal die geneigdheid om homself te herhaal. Met Tshwanetoria se minstepale werkers se staking, met die gepaardgaande rommelstrooiery (terloops, julle gaan dit self weer moet optel, wie anders?), dink ek aan die keer wat daar ook so 'n rommelstaking was en ons self ons vuilis na die stortingsterreine aangery het.
Vra ek vir Dik Daan of hy al sý vuilis weggery het. "Ja," antwoord hy, "ek het haar al Maandagoggend teruggevat Bethulie toe." En toe onthou ek "Ou Vuilis" is sy liefnaampie vir sy skoonma, tannie Joe.
Nog 'n stukkie weernuus was die ontsnapping van Tshwanetoria se Nasionale Dieretuin se gorilla, die 17-jarige Binga. Ook glo gekoppel aan versuim of afwesigheid van werkers wat al sedert middel Junie aan die protesteer is.
Blykbaar het dié rakker (die gorilla, nie die staker nie) hom mooi gedra en soos 'n gewone, betaalde dagbesoeker doodluiters rondgedrentel en is hy onder meer opgemerk waar hy na die flaminke staan en staar het.
Dis maar net menslik van die dier en dierlik van die mens.
Oom Johnny reken dat met twee dames in sý hok, hy ook maar net 'n brekie nodig gehad het om na iets slanker en meer grasieus te gaan loer. "Dis maar net menslik van die dier en dierlik van die mens," verduidelik die oom.
En dit laat my toe ver terugdink aan ons land se ander wêreldberoemde dieretuin-inwoner, wyle Max die gorilla, wat daar in die negentigs groot nuus was.
Ou Max het dié aand daar in 1997 vroeg gaan inkruip omdat daar, soos vandag, niks op TV was wat die moeite werd was om te kyk nie, min wetende watter chaos sou volg.
Daar storm toe mos 'n gewapende rower, Isaac Mofokeng, met 'n polisieman van Parktown se platpote kort op sy hakke die Johannesburg-dieretuin binne en die voorste ou neem 'n swak besluit en vat kortpad deur Max se hok.
Max takel toe sowel die skurk as die arme polisieman, maar kom ons wees billik, dit is deesdae nie altyd maklik om vinnig die verskil te sien nie.
'n Skoot klap en Max word gewond en Mo-fokeng kry 40 jaar. Later word Max se koeël in die Milpark-hospitaal verwyder (ek hoop darem onder narkose!) en Max word aangestel as ere-kolonel by die Parktown-polisiestasie.
Ek glo dat die onverskrokke Max ver deur die range in die SAPD kon gevorder het as dit nie vir 'n fatale fout van die dieretuinowerheid was nie. Sonder om hom te raadpleeg het hulle besluit dat ou Max, wat heel gelukkig so op sy eie was, damesgeselskap nodig het. Eers net een dame, Lisa, en later 'n tweede, Makoko, daar uit midde-Afrika.
Arme Max, wat in Frankfurt se dieretuin gebore is en net Duits magtig was, sukkel om die Rwandese dames te verstaan en sterf voortydig in 2004 sonder om huweliksgeluk te smaak of weer 'n bevordering te kry. Daar is darem vandag 'n standbeeld van Max as julle die kindertjies soontoe wil vat.